## La Generalitat clausura el punt de transferència de Quart-Manises i finalitza el pla de xoc amb la retirada d’un milió de tones de residus de les riuades

*** Martínez Mus ha assistit al tancament d’este centre de transferència, que ha gestionat 305.000 tones de residus del total que s’han tractat
* La Conselleria de Medi Ambient, Infraestructures i Territori ha invertit 204 milions d’euros en este dispositiu**

La Generalitat ha clausurat el punt de transferència de Quart-Manises; ha tancat així, de manera definitiva, l’últim dels tres espais que s’havien habilitat per a tractar els residus generats per les inundacions del mes d’octubre passat, i ha finalitzat el pla de xoc extraordinari de la Generalitat que va posar en marxa per a retirar estris i voluminosos.

El conseller de Medi Ambient, Infraestructures i Territori, Vicente Martínez Mus, que ha estat present en la clausura del punt junt amb responsables de l’empresa Urbaser que han gestionat este recinte, ha assenyalat que, “onze mesos després de les riuades, hem clausurat els tres punts de transferència, després del tancament de Catarroja el 13 de maig i el de Picassent el 30 de juliol, i hem tractat prop d’un milió de tones de residus”.

En xifres, el punt de transferència de Quart-Manises ha tractat 305.000 tones de residus, ha rebut més de 14.500 viatges de camions i ha comptat amb 25 unitats de maquinària pesant i mig centenar de treballadors, a més d’apilar 20.000 metres cúbics de llots en quatre basses.

Martínez Mus ha destacat que la gestió de l’emergència després de les riuades “ha demostrat la importància de comptar amb un sistema àgil que ens ha permés no només gestionar un milió de tones de residus, també 70.000 metres cúbics de llots i 130.000 vehicles retirats a través de la gestió i l’acompanyament de la Generalitat”.

En este sentit, ha subratllat, a més, que la gestió de residus “suposa el major desafiament després d’un desastre natural com les devastadores riuades de l’octubre passat” i que ha implicat “la tramitació del contracte més important realitzat per la Generalitat arran de la riuada, amb una inversió de 204 milions d’euros”. Precisament, dilluns passat el Consell va aprovar l’ampliació del contracte extraordinari de gestió de residus de les inundacions, ja que la quantitat acumulada en els punts de Quart-Manises i Picassent ha superat les previsions inicials.

“Mai cap administració a Espanya havia afrontat, per si mateixa, amb mitjans propis i en tan poc de temps, un contingent de deixalles com el que hem gestionat”, ha assegurat el conseller.

**Tres fases de gestió**

La gestió de residus s’ha desplegat en tres fases. En les dos primeres s’ha evacuat una mitjana de més de 15.000 tones diàries, la qual cosa va permetre buidar en poques setmanes els 767 vials obstruïts en les poblacions més afectades, que van ser depositats en els punts d’apilament local (PAL) i els tres punts de transferència a on s’han tractat.

La tercera fase ha consistit en el buidatge dels 60 PAL i dels tres punts de transferència, que han gestionat 244.000 tones a Catarroja, 264.250 a Picassent i 305.000 a Quart-Manises, a més de les tones tractades directament per l’Entitat Metropolitana per al Tractament de Residus amb mitjans propis.

Martínez Mus ha assenyalat que la Generalitat continuarà fent costat als ajuntaments amb l’ampliació del pla per a retirar els enderrocs generats en les tasques de reconstrucció privades escomeses després de les inundacions d’octubre. En este sentit, ha destacat que, encara que la competència en esta matèria és municipal, “hem decidit donar suport als consistoris i agilitzar la retirada d’enderrocs a través de les empreses que gestionen ja els residus dels municipis”.

Un total de 15 municipis han sol·licitat ajuda a la Generalitat per a esta nova fase del pla de xoc, entre els quals Aldaia, Catarroja, Quart de Poblet, Riba-roja de Túria, Sedaví, Utiel, Chiva, Gestalgar, Montserrat, Paiporta, Benetússer, l’Alcúdia, Albal, Catadau i Xirivella.

Fecha: 26/09/2025